Virallinen lehti nro C 348 , 03/12/1999 s. 0013



KIRJALLINEN KYSYMYS E-0042/99 esittäjä(t): Kirsi Piha (PPE) komissiolle (22. tammikuuta 1999) Aihe: Komission virkamiehen virastapidättäminen Uutistietojen mukaan Euroopan komissio on pidättänyt virasta virkamiehen, joka toimitti Euroopan parlamentille komission talousepäselvyyksiin, mm. ECHOn kautta välitetyn rahoituksen väärinkäytöksiin, liittyviä tietoja. Miten komissio perustelee päätöstään, jolla rangaistaan virkamiestä, joka on toimittanut Euroopan parlamentille, unionin korkeimmalle budjettivallan haltijalle, budjetin valvontaan liittyviä keskeisiä tietoja? Onko komissio sitä mieltä, että virastapidättämispäätös on sopusoinnussa EU-instituutioiden välisen yhteistyön periaatteiden ja etenkin unionin budjetin väärinkäytöksiä vastaan tehtävän valvontatyön kanssa? Komission jäsenen Erkki Liikasenkomission puolesta antama yhteinen vastaus kirjallisiin kysymyksiinE-0030/99 ja E-0042/99 (19. maaliskuuta 1999) Kurinpitoseuraamuksista, joita voidaan kohdistaa yhteisöjen virkamiehiin tai väliaikaisiin toimihenkilöihin, määrätään Euroopan yhteisöjen virkamiehiin sovellettavien henkilöstösääntöjen ja muuhun henkilöstöön sovellettavien palvelussuhteen ehtojen 86 artiklassa ja sitä seuraavissa artikloissa sekä liitteessä IX. Ne voidaan määrätä toteutettaviksi vasta tarkoin säädellyn menettelyn jälkeen. Tällaisen menettelyn aloittamisen ehdoton edellytys on se, että virkamies tai väliaikainen toimihenkilö on laiminlyönyt henkilöstösääntöihin perustuvia velvoitteitaan. Parlamentin jäsenen mainitseman tapauksen osalta komissio haluaa korostaa, että Paul Van Buitenenille ei tässä vaiheessa ole määrätty mitään kurinpitoseuraamusta. Hänen virantoimituksesta pidättämisensä on henkilöstösääntöjen 88 artiklan mukainen hallinnollinen varotoimi, jonka edellytyksenä on, että asianomaisen katsotaan tehneen vakavan virheen, kuten komissio tässä tapauksessa katsookin. Komissio haluaa myös korostaa, että kurinpitomenettelyn aloittamisen syynä ei ole se, että kyseinen virkamies teki ilmoituksen petoksista. Syynä on se, että asianomainen on ilman lupaa ja henkilöstösääntöjen vastaisesti toimittanut ulkopuolisille muun muassa sellaisia asiakirjoja, jotka ovat komission aloitteesta käynnistetyn oikeudellisen tutkinnan kohteena. Tällöin hän on haitannut tutkintaa. Samoin hän on toimittanut ulkopuolisille alustavia tilintarkastusasiakirjoja, joita ei vielä ole esitetty tarkastuksen kohteena olevalle taholle huomautuksia varten, sekä asiakirjoja, joissa on perustelemattomia väitteitä hänen työtovereistaan. Huomautettakoon, että kurinpitomenettelyjen käsittely kuuluu tutkinnan salassapitomenettelyn piiriin, jotta oikeus puolustautua, luottamuksellisuus ja menettelyn sujuvuus eivät vaarantuisi. Komissio katsoo, että edellä mainitut toimenpiteet eivät ole mitenkään ristiriidassa avoimuuden periaatteen, toimielinten välisen hyvän yhteistyön tai petostentorjunnan kanssa. Komission jo toteuttamista ja suunnittelemista toimenpiteistä unionin kansalaisten varojen moitteettoman hoidon varmistamiseksi voidaan mainita vuonna 1995 käynnistetty SEM 2000 -aloite (Sound and efficient management), jonka tarkoituksena on komission varainhoidon kohentaminen ja jolla on jo ollut huomattavia vaikutuksia. Komissio antoi 22. heinäkuuta 1998 tiedonannon, johon sisältyi muun muassa seuraavat määräykset teknisen avun toimistojen käytöstä uusien tai uusittujen ohjelmien yhteydessä: teknisen avun toimiston käyttämisen on perustuttava kyseistä ohjelmaa tai tointa koskevaan erityislainsäädäntöön, ja käyttötarpeesta on suoritettava ennakkoarviointi. Valmisteilla on teknisen avun toimistoja koskeva käsikirja, johon sisältyvien sääntöjen ja menettelyjen noudattamista valvomaan on tarkoitus asettaa seurantakeskus ja sopimusten yhdenmukaistamisesta vastaava yksikkö. Komission yksiköissä suoritettiin syksyllä 1998 kysely talousarvion osiin A ja B kuuluvien teknisen ja hallinnollisen avun eri muotojen inventoimiseksi. Tämä menettely toteutettiin vuoden 1999 talousarvion laadinnan yhteydessä. Talousarvioon normaalisti kuuluva selvitysosa ja kullekin budjettikohdalle asetetut enimmäismäärät tekevät tällaisen avun käytön täysin seurattavaksi. Komissio hyväksyi heinäkuussa 1998 valmisteluasiakirjan, joka koski varainhoitoasetuksen uudistamista, ja kesäkuussa 1999 tehdään lainsäädäntöehdotus.